b'\n_START_ARTICLE_\nPaluu Eedeniin\n_START_PARAGRAPH_\nPaluu Eedeniin (Return to Eden) on australialainen televisiosarja, jota on tehty kaksi tuotantokautta. Ensimm\xc3\xa4inen vuonna 1983 valmistunut minisarja sis\xc3\xa4lt\xc3\xa4\xc3\xa4 kolme osaa (tv-sarjana esitettiin kuudessa osassa). Vuonna 1986 sarjalle ilmestyi 22-osainen jatko. Suomessa sarjan esitti 1980-luvulla MTV ja se uusittiin 2000-luvulla Subilla.\n_START_SECTION_\nEnsimm\xc3\xa4inen tuotantokausi\n_START_PARAGRAPH_\nTapahtumat alkavat, kun australialainen Stephanie Harper (Rebecca Gilling) menee naimisiin Greg Marsdenin (James Reyne) kanssa. Stephanie on rikas, mutta ep\xc3\xa4varma 40-vuotias nainen, jolla on takanaan kaksi ep\xc3\xa4onnistunutta avioliittoa. Greg on nuori, komea tennist\xc3\xa4hti ja Stephanie luulee l\xc3\xb6yt\xc3\xa4neens\xc3\xa4 el\xc3\xa4m\xc3\xa4ns\xc3\xa4 rakkauden. H\xc3\xa4iden j\xc3\xa4lkeen Greg aloittaa h\xc3\xa4ik\xc3\xa4ilem\xc3\xa4tt\xc3\xb6m\xc3\xa4sti suhteen Stephanien parhaan yst\xc3\xa4v\xc3\xa4n Jilly Stewartin (Wendy Hughes) kanssa ja p\xc3\xa4\xc3\xa4tt\xc3\xa4\xc3\xa4 tuhota vaimonsa. Kuherruskuukauden aikana Stephanie, Greg ja Jilly ovat Eedeniss\xc3\xa4 (Jimbour House) Stephanien kartanossa ja he l\xc3\xa4htev\xc3\xa4t veneilem\xc3\xa4\xc3\xa4n ja katsomaan auringonlaskua. Stephanie seisoo veneess\xc3\xa4 ja kuvaa videokameralla auringonlaskua, kunnes huomaa krokotiilin l\xc3\xa4hestyv\xc3\xa4n. Greg t\xc3\xb6n\xc3\xa4isee tahallaan Stephanien veneest\xc3\xa4 ja krokotiili alkaa raadella Stephanieta ja h\xc3\xa4n vajoaa veden pinnan alle. Kaikki uskovat krokotiilin tappaneen Stephanien._NEWLINE_Stephanie kuitenkin pelastuu ihmeen kaupalla, sill\xc3\xa4 suolla asuva erakko Dave Welles (Bill Kerr) l\xc3\xb6yt\xc3\xa4\xc3\xa4 h\xc3\xa4net puolikuolleena ja pahoin ruhjoutuneena. Dave alkaa hoitaa Stephanieta, jonka kasvoissa on eritt\xc3\xa4in pahat arvet. Aluksi Stephanie ei muista edes nime\xc3\xa4\xc3\xa4n ja Dave alkaa kutsua h\xc3\xa4nt\xc3\xa4 Taraksi. Dave antaa h\xc3\xa4nelle arvokkaita jalokivi\xc3\xa4, jotta h\xc3\xa4n p\xc3\xa4\xc3\xa4see uuden el\xc3\xa4m\xc3\xa4n alkuun. Stephanien muisti alkaa kuitenkin palautua ja h\xc3\xa4n ymm\xc3\xa4rt\xc3\xa4\xc3\xa4 tulleensa petetyksi. Stephanie p\xc3\xa4\xc3\xa4tt\xc3\xa4\xc3\xa4 alkaa k\xc3\xa4ytt\xc3\xa4\xc3\xa4 uutta nime\xc3\xa4 Tara Welles. Tara menee saaressa sijaitsevalle klinikalle ja tapaa loistavan plastiikkakirurgin Dan Marshallin (James Smillie). Ennen toimenpiteit\xc3\xa4 Tara kertoo Danille haluavansa n\xc3\xa4ytt\xc3\xa4\xc3\xa4 t\xc3\xa4ysin eri ihmiselt\xc3\xa4. Onnistuneiden plastiikkakirurgisten toimenpiteiden j\xc3\xa4lkeen Tara p\xc3\xa4\xc3\xa4see uuden el\xc3\xa4m\xc3\xa4n alkuun. Uuden henkil\xc3\xb6llisyyden avulla Tara onnistuu kostamaan aviomiehelleen ja t\xc3\xa4m\xc3\xa4n rakastajattarelle Jillylle.\n_START_SECTION_\nToinen tuotantokausi\n_START_PARAGRAPH_\nToisen tuotantokauden alussa Stephanie el\xc3\xa4\xc3\xa4 uudessa avioliitossa, lapset ovat aikuisia ja Jilly vapautuu vankilasta. Vanha asiakirja todistaa, ett\xc3\xa4 Jilly onkin Stephanien sisarpuoli. Stephanie Harper on nyt yksi Australian rikkaimmista ja vaikutusvaltaisimmista naisista, ja velvollisuudentunnostaan h\xc3\xa4n tarjoaa isoa rahasummaa Jillylle. T\xc3\xa4m\xc3\xa4 ei kuitenkaan riit\xc3\xa4 Jillylle, sill\xc3\xa4 h\xc3\xa4n haluaa kostaa vankilassa viett\xc3\xa4mist\xc3\xa4\xc3\xa4n vuosista ja kahmia itselleen kaiken mik\xc3\xa4 h\xc3\xa4nelle kuuluu - Harper-yhti\xc3\xb6n ja Eedenin. Avuksi tulee sulavak\xc3\xa4yt\xc3\xb6ksinen liikemies Jake Sanders._NEWLINE_Stephanien poika Dennis kiinnostuu Harper-yhti\xc3\xb6iss\xc3\xa4 ty\xc3\xb6skentelev\xc3\xa4st\xc3\xa4 Cassie Jonesista, jolla on ollut suhde my\xc3\xb6s Jaken kanssa. Dennis on kevytkenk\xc3\xa4inen pintaliit\xc3\xa4j\xc3\xa4, mutta Harper-yhti\xc3\xb6ill\xc3\xa4 on kuitenkin h\xc3\xa4nelle merkityst\xc3\xa4. Sarah puolestaan haaveilee muotisuunnittelijan urasta ja h\xc3\xa4nell\xc3\xa4 on suhde Harperien perheyst\xc3\xa4v\xc3\xa4\xc3\xa4n Tom McMasteriin. Sattumien seurauksena Sarah saa syyn uskoa, ett\xc3\xa4 Tom onkin itse asiassa h\xc3\xa4nen velipuolensa. Ennen kuin totuus paljastuu, Sarah huomaa olevansa raskaana ja avioituu nopeasti Angelo Vitalen kanssa. My\xc3\xb6hemmin h\xc3\xa4n kuulee, ettei Tom todellisuudessa olekaan h\xc3\xa4nen veljens\xc3\xa4._NEWLINE_Stephanie joutuu kokemaan vastoink\xc3\xa4ymisi\xc3\xa4, niin yksityisel\xc3\xa4m\xc3\xa4ss\xc3\xa4 kuin Harper-yhti\xc3\xb6ns\xc3\xa4 kanssa. Jilly ja Jake onnistuvat kaappaamaan Harper yhti\xc3\xb6n ja Eedenin. Stephanie luulee jo menett\xc3\xa4neens\xc3\xa4 kaiken itselleen t\xc3\xa4rke\xc3\xa4n, mutta lopulta tapahtuukin yll\xc3\xa4tt\xc3\xa4vi\xc3\xa4 k\xc3\xa4\xc3\xa4nteit\xc3\xa4.'